Тагүчи Нобүтака

нь Эхимэ мужийн Шүүсо-гүн Нюүгава (одоогийн Сайжо) хотын уугуул, Японы усанд сэлэлтийн тамирчин юм. Мэлхий сэлэлтээр мэргэшсэн тэрээр Мюнхений олимпоос алт, хүрэл медаль хүртжээ. Өдгөө Каноя Биеийн Тамирын Их Сургуульд багшлахын хажуугаар тус сургуулийн номын сангийн дарга, сургуулийн орлогч захирлын албан тушаалыг хашдаг. Сайжо хотын хүндэт иргэн.

 Намтар 
Тагүчи 12 настайдаа Хирошима мужийн Михара руу шилжиж, Михарагийн 3-р дунд сургуульд суралцах болсон бөгөөд тус сургуулийн усанд сэлэлтийн баг байгуулагдаад дөнгөж 5 дахь жилдээ буюу 1964 онд Японы аварга болсон бөгөөд Тагүчи уралдах болгондоо шахуу дунд сургуулийн сурагчдын улсын дээд амжилтыг шинэчлэн тогтоодог байв.

Ономичи ахлах сургуульд байхдаа шигшээ багтаа багтан Мехикогийн олимпод оролцжээ. 100 метрийн мэлхий сэлэлтийн төрөлд хагас шигшээ уралдаанд 1:07.1 гэсэн амжилтаар дэлхийн дээд амжилтыг давсан ч түүний бий болгосон "Тагүчи тийрэлт" хэмээх хөлийн хөдөлгөөн нь эрвээхэй сэлэлтийн "далайн гахай тийрэлт"-тэй ижил гэж шүүгчид үзэж, дүрэм зөрчсөн хэмээн Тагүчиг хассан байна.

Ахлах сургуулиа төгсөөд Хирошима Худалдааны Их Сургууль (одоогийн Хирошима Шүүдо Их Сургууль)-д ээлсэн орсон Тагүчи "Тагүчи тийрэлт", мөн шүглийн дуутай зэрэгцэн үсрэх "пуужин гараа"-ны техникээ сайжруулан, 3-р курсийн оюутан байхдаа оролцсон Мюнхений олимпоос алт, хүрэл медаль зүүжээ. 100 метрийн зайд хагас шигшээ, шигшээ уралдаанд дэлхийн дээд амжилтыг шинэчлэн тогтоосон байна.

4 жилийн дараа Монреалийн олимпын хагас шигшээ уралдаанд 2 удаа хуурамч гараа хийсний улмаас хасагдаж, дахин медаль хүртэх боломжоо алджээ. Тус олимпын дараа зодог тайлж, магистрын зэрэг хүртэн их сургуулиа төгсөөд Фүжита Коогёо компанид ажиллах болов. 1984 оноос Кагошима мужид шинээр байгуулагдсан Кагошима Биеийн Тамирын Их Сургуульд багшлах болжээ. Тэрээр 1987 онд олон улсын усанд сэлэлтийн алдрын танхимын гишүүн болсон байна.

Ангилал:Японы усанд сэлэгч
Ангилал:Японы олимпын аварга
Ангилал:Японы олимпын хүрэл медальтан
Ангилал:1951 онд төрсөн